b"\n_START_ARTICLE_\nIsvin\n_START_PARAGRAPH_\nIsvin (engelsk: Ice wine; tysk: Eiswein) er en type dessertvin der bliver produceret p\xc3\xa5 druer der er frosset mens de stadig sidder p\xc3\xa5 vinstokken. Dette g\xc3\xb8r at alt vandet i druen er frosset v\xc3\xa6k, og tilbage er kun det naturlige sukker- og syreindhold. Det resulterer i en meget kompleks og s\xc3\xb8d vin. Druerne til isvin m\xc3\xa5 kun h\xc3\xb8stes n\xc3\xa5r de er frosset naturligt og temperaturen skal v\xc3\xa6re p\xc3\xa5 -8 grader eller derunder n\xc3\xa5r de plukkes. Meget isvin bliver lavet p\xc3\xa5 druerne Riesling, Vidal, Cabernet Franc og Cabernet Sauvignon, men der findes ogs\xc3\xa5 isvin lavet p\xc3\xa5 Shiraz, Merlot, Sangiovese samt andre.\n_START_SECTION_\nProducenter\n_START_PARAGRAPH_\nProduktionen af isvin er begr\xc3\xa6nset til omr\xc3\xa5der hvor der regelm\xc3\xa6ssigt forekommer de rette temperaturer. Omr\xc3\xa5derne omkring Niagara Falls (Ontario, Canada) og Okanagon Valley (British Colombia, Canada) er hvor meget af verdens isvin bliver produceret, da de har det rette klima. Der bliver ogs\xc3\xa5 produceret isvin i USA og mange europ\xc3\xa6iske lande, som f.eks. Tyskland, \xc3\x98strig og Tjekkiet. Dog er produktionen af isvin i disse lande mere ustabil, da temperaturen ofte ikke n\xc3\xa5r ned p\xc3\xa5 de rette minusgrader. Canada st\xc3\xa5r for 75% af verdens produktion af isvin.\n_START_SECTION_\nCanada\n_START_PARAGRAPH_\nDen st\xc3\xb8rste producent af isvin er Pillitteri Estates Winery i Canada. Pillitteri har vundet adskillige priser for deres vine (deriblandt r\xc3\xb8d- og hvidvin) og deres isvin er ber\xc3\xb8mt verden over. Inniskillin Wines bliver betegnet af mange som den mest kendte producent af isvin, og det var dem der for alvor fik isvin p\xc3\xa5 det internationale marked, da de i 1991 vandt Grand Prix d\xe2\x80\x99Honneur til Vinexpo i Frankrig med deres 1989 Vidal isvin.\n_START_SECTION_\nUSA\n_START_PARAGRAPH_\nGreat Western Winery i Finger Lakes omr\xc3\xa5det i staten New York i USA producerede i 1981 USA's f\xc3\xb8rste isvin.\n_START_SECTION_\nEuropa\n_START_PARAGRAPH_\nI Tyskland kaldes isvin for Eiswein. Der findes flere forskellige ving\xc3\xa5rde i Tyskland som producerer isvin, men produktionen af isvin er ikke garanteret hvert \xc3\xa5r grundet svingende temperaturer.\n_START_SECTION_\nSmag og karakteristik\n_START_PARAGRAPH_\nIsvin er en s\xc3\xb8d vin. Det h\xc3\xb8je naturlige sukkerindhold og indholdet af syre giver isvin en kompleks sammens\xc3\xa6tning og en lang finish der kan smages i flere minutter. N\xc3\xa6sen er som regel domineret af p\xc3\xa6re, abrikos, fersken, honning, karamel osv. alt efter druesort. Ganen har tit en fyldig smag af mango, ananas, honning og andre tropiske frugter. Isvin har et mindre alkoholindhold (typisk mellem 9%-12%) end almindelig vin. Nogle Riesling-isvine fra Tyskland har endda helt ned til 6% alkoholindhold.\n_START_SECTION_\nIsvin i Danmark\n_START_PARAGRAPH_\nIsvin har ikke for alvor vundet frem i Danmark. Der er ganske f\xc3\xa5 import\xc3\xb8rer og butikker, der forhandler det. Det er som regel nemmest at finde det i online-butikker, som har et st\xc3\xb8rre udvalg."